32006D0174
L 062/26
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
РЕШЕНИЕ НА СЪВЕТА
от 27 февруари 2006 година
за изменение на Решение 2000/24/ЕО, за да се включат Малдивските острови в списъка на обхванатите страни след цунамите в Индийския океан през декември 2004 година
(2006/174/ЕО)
СЪВЕТЪТ НА ЕВРОПЕЙСКИЯ СЪЮЗ,
като взе предвид Договора за създаване на Европейската общност, и по-специално член 181а от него,
като взе предвид предложението на Комисията,
като взе предвид становището на Европейския парламент (1),
като има предвид, че:
(1)
На 26 декември цунамите в района на Индийския океан причиниха широко разпространени щети на определени крайбрежни райони на обкръжаващите страни.
(2)
Европейската инвестиционна банка е установила потенциални проекти в най-сериозно засегнатите страни, включително Малдивските острови, от които могат да се ползват субекти, които са претърпели преки или косвени загуби в резултат от цунамите.
(3)
Решение 2000/24/ЕО на Съвета от 22 декември 1999 г. относно предоставяне на гаранция от Общността на Европейската инвестиционна банка в случай на загуби, произтичащи от заеми за проекти, осъществявани извън Общността (Централна и Източна Европа, средиземноморските страни, Латинска Америка и Азия, Южноафриканската република) (2), не включва Малдивските острови в списъка на включените страни.
(4)
Следователно Решение 2000/24/ЕС следва да бъде съответно изменено,
РЕШИ:
Член 1
В четвъртото тире на член 1, параграф 2 от Решение 2000/24/ЕО „Малдивските острови“ се включват между „Малайзия“ и „Монголия“.
Член 2
Настоящото решение влиза в сила в деня на неговото приемане.
Член 3
Настоящото решение се публикува в Официален вестник на Европейския съюз.
Съставено в Брюксел на 27 февруари 2006 година.